Cofoco skulle ringe til inden tre dage

Restauratøren Torben Klitbo, der ejer en række restauranter i kæden Cofoco, stod i 2012 frem og fortalte, hvordan han på sine to restauranter på Nørrebro var blevet afkrævet beskyttelsespenge.

Læs også : Kendt restaurantejer: Vi bliver afpresset på Nørrebro

I et brev, som den ene restaurant havde modtaget, stod der, at de skulle kontakte et mobilnummer inden for tre dage, ellers ville butikken blive smadret.

En 24-årig mand blev i 2012 dømt for at have afpresset en café i Valby. Manden havde krævet 15.000 hver måned fra caféejeren.

Læs også : Ung mand fængslet for at true restauratør

En 22-årig mand blev i marts sidste år varetægtsfængslet, efter han i et par måneder havde udsat en restauratør på Nørrebro for trusler.

Hvis restauratøren ikke betalte, ville hans forretning blive brændt ned, lød truslen.

Bange for at anmelde det

Selvom, der er kendte eksempler, så har hverken Rigspolitiet eller lokale politikredse konkrete opgørelser over typen af sager.

- Men det er noget, der er kendt fra bandemiljøet, hvor beskyttelsespenge er en indtægtskilde, forklarer DR’s retskorrespondent, Trine Maria Ilsøe.

Opgørelserne er svære at lave, fordi sager om beskyttelsespenge ryger ind under en paragraf, der handler om mange former for afpresning.

- Men i et folketingssvar fra 2016 oplyste Rigspolitiet, at der havde været 93 sager fra 2006 til 2015, så det er et fænomen og et problem, der er kendt, siger Trine Maria Ilsøe.

Læs også : På under et minut smadrede fem mænd Alis bageri: Politiet søger vidner

Af svaret fra daværende justitsminister Søren Pind (V) fremgår det, at syv af landets tolv politikredse over en periode på ti år i et vist omfang har kendskab til sager, der omhandler bestikkelsespenge.

Endnu sværere er det at opgøre, hvor mange der rent faktisk betaler beskyttelsespenge til banderne.

Butiksejerne kan nemlig være bange for at anmelde det til politiet af frygt for konsekvenserne, siger retskorrespondent Trine Maria Ilsøe.

Flere sager om afpresning i København

I kølvandet på sagen om Ali Parnias sag i Tingbjerg, er politiet i København i færd med at undersøge problemets omfang, men for nuværende har politiet kendskab til en håndfuld sager om afpresning i 2017.

I 2012 viste et svar fra Justitsministeriet til Folketingets retsudvalg, at Københavns Politi på otte måneder havde registreret mindst 11 sager om afpresning mod restaurationsvirksomheder.

Københavns Politi oplyste samtidig, at der sagtens kunne være flere sager, som ikke var registreret hos politiet.

Undersøgelser fra brancheorganisationerne Horesta og Danmarks Restauranter & Caféer tegnede samme år et større billede af omfanget.